b'\n_START_ARTICLE_\nKerron Clement\n_START_SECTION_\nKariera\n_START_PARAGRAPH_\nClement se je rodil v prestolnici Trinidada in Tobaga, Port of Spainu. Z dru\xc5\xbeino se je leta 1998 preselil v ZDA. Kmalu po selitvi se je uveljavil kot uspe\xc5\xa1en atlet, v La Porteju, Teksas je tako na ameri\xc5\xa1kem mladinskem (srednje\xc5\xa1olskem) dr\xc5\xbeavnem prvenstvu slavil v tekih na 110 in 400 m, oboje z ovirami._NEWLINE_Ameri\xc5\xa1ki dr\xc5\xbeavljan je postal junija 2004. Na julijskem Svetovnem mladinskem prvenstvu je za svojo novo domovino \xc5\xbee priboril zlato v teku na 400 m z ovirami, to mu je uspelo z rekordnim \xc4\x8dasom tekmovanja 48.51. Na tem prvenstvu je pomagal tudi ameri\xc5\xa1ki \xc5\xa1tafeti 4x400 m, s katero je postavil mladinski rekord 3:01.09. Istega leta je zmagal \xc5\xa1e na Ameri\xc5\xa1kem univerzitetnem (NCAA) prvenstvu, vnovi\xc4\x8d v teku na 400 m z ovirami._NEWLINE_12. marca 2005 je kot \xc4\x8dlan Univerze Floride slavil na NCAA dvoranskem prvenstvu v Fayettevillu, Arkansas. V atletskem centru Randal Tyson Track Center mu je uspel celo tako dober \xc4\x8das - 44.57 - da je podrl predhodno veljavni svetovni dvoranski (\xc4\x8dlanski) rekord Michaela Johnsona (44.63). Prvih 200 metrov je celo pretekel v \xc4\x8dasu 21.08. Zatem je Clement sodeloval \xc5\xa1e pri enem odli\xc4\x8dnem dose\xc5\xbeku, ko je s \xc5\xa1tafeto floridske univerze 4x400 m \xc4\x8dasomerilec zaustavil pri 3:03.51._NEWLINE_Odli\xc4\x8dno formo je \xc5\xa1e stopnjeval in na Ameri\xc5\xa1kem dr\xc5\xbeavnem prvenstvu na prostem v Carsonu, Kalifornija, s \xc4\x8dasom 47.24 postavil svoj osebni rekord. S tem izidom je ob koncu sezone tudi prejel titulo za najbolj\xc5\xa1i dose\xc5\xbeek sezone na svetu. \xc4\x8cas 47.24 je obveljal tudi za najhitrej\xc5\xa1i \xc4\x8das discipline 400 m z ovirami v predhodnih 7 letih. S prihodom na Svetovno prvenstvo 2005 v Helsinke, Finska, je njegova forma zbledela in v finalu teka na 400 m z ovirami je zasedel (\xc5\xa1ele) 4. mesto, s \xc4\x8dimer je tudi izgubil mesto na stopni\xc4\x8dkah._NEWLINE_Naslednje leto je za ZDA nastopil na Kontinentalnem pokalu, na katerem je v svoji, do tedaj \xc5\xbee paradni disciplini, zmagal. Na Svetovnem prvenstvu 2007 je imel v japonski Osaki prilo\xc5\xbenost za popravni izpit, ki mu je do potankosti uspel. Ne samo, da je pobral zlato kolajno, dosegel je namre\xc4\x8d tudi \xc4\x8das 47.61, ki mu je \xc5\xa1e tretje leto zapored prinesel naslov lastnika najbolj\xc5\xa1ega dose\xc5\xbeka leta v teku na 400 m z ovirami na svetu._NEWLINE_29. junija 2008 se je Clement v Eugenu, Oregon, prebil skozi sito olimpijskih kvalifikacij. Na pekin\xc5\xa1kih igrah je nato upravi\xc4\x8dil pri\xc4\x8dakovanja in se uvrstil v finale, v katerem je veljal za rahlega favorita proti rojaku Angelu Taylorju. Slednji pa je nato presegel samega sebe in z osebnim rekordom 47.25 odnesel zlato kolajno. Clement je kon\xc4\x8dal kot drugi, s \xc4\x8dasom 47.98. Ta manj\xc5\xa1i neuspeh je nato Clement popravil v \xc5\xa1tafeti 4x400 m, saj je kljub nenastopanju v finalu osvojil zlato kolajno. Piko na i uspe\xc5\xa1ni sezoni je nato postavil s slavjem na Finalu svetovne atletike v nem\xc5\xa1kem Stuttgartu._NEWLINE_V letu 2009 je Clement nastopil \xc5\xa1e na tretjem Svetovnem prvenstvu in suvereno ubranil naslov iz Osake. Aktualni olimpijski prvak Taylor je sicer izpadel \xc5\xbee v kvalifikacijah. Clementu je v velikem finalu uspel \xc4\x8das 47.91, s katerim je prehitel predhodno najbolj\xc5\xa1o znamko sezone Ju\xc5\xbenoafri\xc4\x8dana L. J.-ja van Zyla (47.94). \xc4\x8cas 47.91 ga je \xc5\xa1e tretji\xc4\x8d postavil na mesto lastnika najbolj\xc5\xa1ega izida sezone v teku na 400 m z ovirami na svetu. Sezono je nato zaklju\xc4\x8dil \xc5\xa1e s slavjem na Finalu svetovne atletike v gr\xc5\xa1kem Thessalonikiju, ki se je kasneje izkazal za zadnjo izvedbo tega tekmovanja.'